ΓΡΑΠΤΗ ΕΡΩΤΗΣΗ E-1896/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: Ανακαλύπτοντας το αύριο. Η ευρωπαϊκή έρευνα στην υπηρεσία του πολίτη

Το θέμα είναι η ανακοίνωση της Επιτροπής «Ανακαλύπτοντας το αύριο.Η ευρωπαϊκή έρευνα στην υπηρεσία του πολίτη» (εγγρ. COM(96)332 τελ. + τελ. 2 (μόνο στα γαλλικά).

Προτίθεται η Επιτροπή να προωθήσει μια εκτενή αναδιοργάνωση της ευρωπαϊκής έρευνας σε σχέση με καθορισμό στρατηγικών σεναρίων, εντοπισμό προτεραιοτήτων, νέα αρχιτεκτονική, μεγαλύτερη ευελιξία, ευρύτερες δυνατότητες πρόσβασης, σαφέστερη κατανομή αρμοδιοτήτων και αξιολόγηση αποτελεσμάτων με βελτιωμένη διοίκηση και διαχείριση, απλοποίηση διαδικασιών και αποτελεσματικότερες συνοδευτικές δομές;

Απάντηση της κας Cresson εξ ονόματος της Επιτροπής (7 Ιουλίου 1997)

Η επίσημη πρόταση σχετικά με το πέμπτο πρόγραμμα-πλαίσιο της Κοινότητας για τις δράσεις τεχνολογικής ανάπτυξης και επίδειξης ((έγγρ. COM(97) 142. )) που υιοθέτησε η Επιτροπή στις 30 Απριλίου 1997 ήταν η κατάληξη προπαρασκευαστικών εργασιών που διήρκεσαν ένα περίπου έτος. Σε κάθε στάδιο της περιόδου αυτής έλαβε χώρα ένας πολύ εποικοδομητικός διάλογος με πολιτικούς συνομιλητές στο Συμβούλιο και στο Κοινοβούλιο, με τους επιστημονικούς και βιομηχανικούς εταίρους, καθώς, επίσης, και με τους χρήστες που ενδιαφέρουν άμεσα τα ενδεχόμενα αποτελέσματα της εξεταζόμενης ερευνητικής προσπάθειας.

Στην έκθεση αξιολόγησης που συνέταξε ομάδα ανεξάρτητων εμπειρογνωμόνων υπό την προεδρία του κ. Davignon, λαμβάνεται υπόψη το γεγονός ότι τα προγράμματα-πλαίσια έρευνας και τεχνολογικής ανάπτυξης έχουν αναδειχθεί σε πρότυπα εργαλεία που επιτρέπουν την υποστήριξη ερευνητικών δραστηριοτήτων υψηλής ποιότητας και την σύσταση πολυάριθμων εξειδικευμένων δικτύων στο σύνολο της Κοινότητας. Η έκθεση συνιστά την διατήρηση των εν λόγω απαιτήσεων ποιότητας για την καλύτερη συνεκτίμηση των κοινωνικών και οικονομικών στόχων και για την πρόσδοση της απαραίτητης προστιθέμενης αξίας που συνεπάγεται η ευρωπαϊκή διάσταση.

Ευθυγραμμιζόμενο με την στρατηγική αυτή, το πέμπτο πρόγραμμα-πλαίσιο προχωρεί σε καινοτομίες όσον αφορά τις κατευθύνσεις και την οργάνωσή του. Οι κυριότεροι στόχοι και τομείς προτεραιότητας καθορίστηκαν με βάση δέσμη κριτηρίων, όπου οι επιστημονικές επιδόσεις δεν αποτελούν την μοναδική παράμετρο, μολονότι τα υψηλά επιστημονικά και τεχνολογικά επίπεδα εξακολουθούν να αποτελούν τον ακρογωνιαίο λίθο της πυραμίδας αξιών.

Απλουστεύθηκε η οργάνωση του προγράμματος-πλαισίου. Μειώθηκε σημαντικά ο αριθμός των προγραμμάτων σε σχέση με το προηγούμενο πρόγραμμα-πλαίσιο. Οι κοινοτικές ερευνητικές δράσεις ενοποιήθηκαν σε τρία θεματικά προγράμματα και τρία οριζόντια προγράμματα. Η οργάνωση αυτή εκφράζει μία βούληση επικέντρωσης και καλύτερου συντονισμού των προσπαθειών. Στο πλαίσιο των θεματικών προγραμμάτων, καθορίστηκε περιορισμένος αριθμός ζωτικής σημασίας δράσεων επί θεμάτων που συνδέονται με κοινωνικές και οικονομικές ανάγκες προτεραιότητας. Οι δράσεις αυτές θα επιτρέψουν την αξιοποίηση ευρέος φάσματος δυνατοτήτων και την σύνδεση, σε ολοκληρωμένα έργα, της βασικής έρευνας, της τεχνολογικής ανάπτυξης και των χρηστών των αποτελεσμάτων.

Η θέσπιση μεγαλύτερης ευελιξίας και συντονισμού στην εκτέλεση των προγραμμάτων προϋποθέτουν μια συλλογικότερη διαχείριση που θα επέτρεπε την ταχύτερη ικανοποίηση απροσδόκητων και επειγόντων αιτημάτων.

Ο καθορισμός προτεραιοτήτων μεταξύ των ερευνητικών τομέων προϋποθέτει την διενέργεια επιλογών. Στο εξής, αυτές στηρίζονται στην ενδελεχή εξέταση των αναγκών της κοινωνίας, της βιομηχανικής πραγματικότητας και των μελλοντικών προοπτικών. Προσαρμοζόμενο στο νέο οικονομικό και κοινωνικό περιβάλλον, το πέμπτο πρόγραμμα-πλαίσιο φιλοδοξεί αφενός μεν να συμβάλει στην οικονομική ανάκαμψη και στην δημιουργία θέσεων εργασίας, αφετέρου δε στην δημιουργία ενός πραγματικού ευρωπαϊκού χώρου της επιστήμης και της τεχνολογίας.